## La cineasta argentina Albertina Carri preestrena a València la seua última pel·lícula dins del cicle que li dedica la Filmoteca Valenciana

*** Carri inaugura el cicle 6 d’abril amb la presentació de *La rabia* juntament amb Michèle Soriano, autora d’un llibre sobre este llargmetratge
* El dilluns 7 d’abril la cineasta argentina presentarà la preestrena de *¡Caigan las rosas blancas!* i mantindrà un col·loqui amb el públic**

La Filmoteca Valenciana presenta una completa retrospectiva sobre la cineasta Albertina Carri (Buenos Aires, 1973), figura essencial del cine argentí contemporani. Conformat per set llargmetratges i set curtmetratges, el cicle ‘Transcendir els gèneres, alliberar les imatges. El cine mutant d’Albertina Carri’ es podrà vore del 6 al 27 d’abril de 2025.

El títol de la retrospectiva pretén donar compte del caràcter eclèctic de la filmografia d’Albertina Carri, una cineasta que es definix a si mateixa com una autora ‘mutant’. S’interessa per temes diferents en cada pel·lícula i ho fa, a més, a través d’un fèrtil mestissatge de formats, tècniques i gèneres.

L’exploració al voltant de les imatges i a la seua capacitat de revelar el que roman ocult és el tret que millor definix la mirada lliure i fluida d’Albertina Carri. Així, en el seu cine hi ha una empremta política, un desig d’intervindre en la realitat social representant l’irrepresentable, ja siguen els desapareguts de la dictadura argentina, la violència naturalitzada en les zones rurals o els cossos i relacions sexoafectives no normatius.

El cicle s’inicia el diumenge 6 d’abril, a les 18:00 hores, amb la projecció de *La rabia* (2008), que serà presentada al públic de la sala Berlanga per la mateixa Albertina Carri.

Després de la projecció, la cineasta argentina presentarà el cicle i el llibre *La rabia* (Ediciones Contrabando, 2024), juntament amb l’autora d’este estudi crític sobre la pel·lícula, Michèle Soriano, professora investigadora de la Universitat de Tolosa.

Ambientada en un paratge de La Pampa anomenat La Rabia i vertebrada per seqüències d’animació, el quart llargmetratge de Carri és una història d’odi, adulteri i una infància exposada a la violència. *La rabia* es podrà tornar a vore el dijous 10 d’abril, a les 20:00 hores, acompanyada del curtmetratge *Partes de la lengua* (2011), una videoinstal·lació realitzada per al Museu del Llibre i de la Llengua de Buenos Aires.

El dilluns 7 d’abril, a les 18:30 hores, en sessió única, La Filmoteca Valenciana preestrena a València *¡Caigan las rosas blancas!* (2025), que serà presentada al públic per la mateixa directora. Després de la projecció, Albertina Carri mantindrà un col·loqui amb el públic per a parlar del seu cine i de la seua última pel·lícula.

Presentada en el Festival de Rotterdam, esta *road movie* és en certa manera una seqüela de la seua anterior pel·lícula, *Las hijas del fueg*o (2018), ja que part del repartiment d’actrius és el mateix i en les dos hi ha una mirada utòpica i un treball entorn del cos i el desig femenins.

El dimecres 9 d’abril a les 18:00 hores i el dissabte 12 d’abril a les 20:00 hores, la Filmoteca projecta el migmetratge *No quiero volver a cas*a (2000). Completen la sessió dos curtmetratges: *Excursiones* (2001) i *Barbie también puede estar trist*e (2001).

El dimecres 16 d’abril a les 18:00 hores i el dijous 17 a les 20:00 hores, es projecta *Los rubios* (2003). La sessió s’inicia amb el curt *De vuelta* (2004).

El dijous 17 d’abril a les 20:00 hores i el divendres 18 a les 18:00 hores, la Filmoteca projecta *Géminis* (2005). Completa la sessió *Fama* (2003), un episodi de 12 minuts de la sèrie argentina de televisió *Mujeres en rojo* protagonitzat per Dolores Fonzi, que tracta sobre la identitat i l’autenticitat i que està ple de cites a Hitchcock, De Palma i Almodóvar.

El dimarts 22 d’abril a les 20:00 hores i el dimecres 23 a les 18:00 hores, es projecta *Cuatreros* (2017), documental de caràcter experimental sobre Isidro Velázquez, un gautxo que va ser l’últim lladre de bestiar de l’Argentina i va morir abatut per la policia en 1967.

La pel·lícula està inspirada pel primer llibre escrit pel pare d’Albertina Carri, el sociòleg Roberto Carri. En la sessió també es projecta el curtmetratge *Restos* (2010), una indagació d’arqueologia cinematogràfica sobre les pel·lícules de caràcter polític filmades en la clandestinitat durant els anys seixanta i setanta que van ser censurades o destruïdes per la dictadura militar a l’Argentina. Finalment, el divendres 25 d’abril a les 20:00 hores i el diumenge 27 a les 18:00 hores, conclou el cicle amb la projecció de *Las hijas del fuego* (2018).

Fecha: 04/04/2025